ROZHODNUTIE KOMISIE
z 20. decembra 2004,
ktorým sa stanovuje dočasné obchodovanie s určitým osivom druhu Secale cereale, ktoré nespĺňa požiadavky smernice Rady 66/402/EHS
(oznámené pod číslom dokumentu K(2004) 5027)
(Text s významom pre EHP)
(2004/893/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/402/EHS zo 14. júna 1966, týkajúcu sa obchodovania s osivom obilnín (1), a najmä na jej článok 17,
keďže:
(1)
Množstvo osiva zimných odrôd raže (Secale cereale), ktoré je k dispozícii v Lotyšsku, vhodného na pestovanie v miestnych klimatických podmienkach a zároveň spĺňajúceho požiadavky uvedené v smernici 66/402/EHS, ktoré sa týkajú výskytu škodlivých organizmov druhu Claviceps purpurea, nie je dostatočné, a preto primerane nezodpovedá potrebám tohto členského štátu.
(2)
Nie je možné dostatočne uspokojiť dopyt po osive tohto druhu osivom z iných členských štátov alebo tretích krajín, ktoré spĺňa všetky požiadavky uvedené v smernici 66/402/EHS.
(3)
Z tohto dôvodu by malo byť Lotyšsku povolené obchodovanie s osivom tohto druhu za menej prísnych podmienok na obdobie, ktoré sa končí 30. novembra 2004.
(4)
Okrem toho, bez ohľadu na to, či sa zber osiva uskutočnil v členskom štáte alebo v tretej krajine, podľa rozhodnutia Rady 2003/17/ES zo 16. decembra 2002 o rovnocennosti terénnych inšpekcií uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách (2), ostatným členským štátom, ktoré majú možnosť poskytnúť Lotyšsku zásoby osiva tohto druhu, by sa malo povoliť obchodovať s týmto osivom.
(5)
Je vhodné, aby Lotyšsko zohrávalo úlohu koordinátora a tak zabezpečilo, že celkové množstvo osiva povolené podľa tohto rozhodnutia neprekročí maximálne množstvo osiva stanovené týmto rozhodnutím.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesné hospodárstvo,
PRIJALA TOTO ROZHODNUTIE:
Článok 1
Obchodovanie v rámci Spoločenstva s osivom zimnej raže nespĺňajúcej požiadavky stanovené v smernici 66/402/EHS, ktoré sa týkajú výskytu škodlivého organizmu Claviceps purpurea, sa povoľuje na obdobie, ktoré sa končí 30. novembra 2004, v súlade s požiadavkami uvedenými v prílohe k tomuto rozhodnutiu a za nasledujúcich podmienok:
a)
maximálny počet sclerotia alebo zlomkov sclerotia v dôsledku výskytu Claviceps purpurea v 500-gramovej vzorke osiva kategórie „základné osivo“ alebo „certifikované osivo“ je 15,
b)
úradné označenie uvádza počet sclerotia alebo zlomkov sclerotia v dôsledku výskytu Claviceps purpurea, zistených v rámci úradného rozboru podľa článku 2 ods. 1 časti E písm. d) smernice 66/402/EHS,
c)
osivo bolo najprv uvedené na trh v súlade s článkom 2 tohto rozhodnutia.
Článok 2
Akýkoľvek dodávateľ osiva, ktorý má záujem uviesť na trh osivá uvedené v článku 1, požiada o príslušné povolenie v členskom štáte, v ktorom má zriadené sídlo.
Príslušný členský štát povolí dodávateľovi uvedenie osiva na trh, ak:
a)
neexistujú pochybnosti o tom, či je dodávateľ schopný uviesť na trh také množstvo osiva, o aké požiadal v povolení, alebo
b)
by celkové množstvo osiva povolené na obchodovanie podľa príslušnej výnimky presahovalo maximálne množstvo uvedené v prílohe.
Článok 3
Pri uplatňovaní tohto rozhodnutia si členské štáty v oblasti administratívy navzájom pomáhajú.
Lotyšsko bude zohrávať úlohu koordinujúceho členského štátu, ktorý zabezpečí, aby celkové povolené množstvo neprekročilo maximálne množstvo uvedené v prílohe.
Ak ktorýkoľvek členský štát dostane žiadosť podľa článku 2, okamžite oznámi koordinujúcemu členskému štátu množstvo uvedené v žiadosti. Koordinujúci členský štát bezodkladne informuje členský štát, ktorý toto oznámenie predložil, o tom, či by takéto povolenie mohlo spôsobiť prekročenie maximálneho množstva.
Článok 4
Členské štáty bezodkladne oznámia Komisii a ostatným členským štátom množstvá, na ktoré vydali povolenie na uvedenie na trh v súlade s týmto rozhodnutím.
Článok 5
Toto rozhodnutie je určené členským štátom.
V Bruseli 20. decembra 2004